
Gáz-és riasztófegyverek, megszerzésük és tartásuk szabályozásának vizsgálata

Pályamunkám témájának a gáz- és riasztófegyverek bemutatását választottam, különös tekintettel e fegyvertípusok gyártásának, forgalomba hozatalának, megszerzésének, tartásának és viselésének jogi szabályozására.
A téma aktualitását a fegyvertörvény legutóbbi módosítása mellett az adja, hogy magam is fontolgatom egy gázfegyver beszerzését.
Célom az, hogy az olvasót megismertessem a gáz-riasztófegyverek világával, kutassuk fel és találjuk meg közösen a kivezető utat a megszerzésüket nehezítő jogi útvesztőből.
A dolgozatomban főként arra keresem a választ, hogy a törvények és rendeletek milyen mozgásteret engednek meg a különböző típusú gáz-riasztófegyverek gyártása, értékesítése, beszerzése és tartása terén? Kialakítható-e velük valódi biztonságérzet, vagy a birtoklásukkal együtt kapott hamis biztonságérzet veszély esetén csak még nagyobb bajba sodor minket? Mit tehetünk azért, hogy a választott fegyver betöltse a neki szánt szerepet? Milyen okok vezetnek arra, hogy a fegyver visszafelé elsülve a támadónk helyett minket tesz harcképtelenné?
A dolgozatomban egy rövid jogi szabályozás-történet után kitérek a gáz- és riasztófegyverek felépítésének, műszaki paramétereinek és az ilyen típusú fegyverekben alkalmazható töltények és a bennük lévő hatóanyagok bemutatására. Ezt követően részletezem azt a legutóbbi, 2023. január 01-én életbe lépett, a lőfegyverekről és lőszerekről szóló 2004. évi XXIV. törvényt érintő (Fegyvertörvény) módosítást, amely alapjaiban változtatja meg a gáz- és riasztófegyverek gyártását és forgalomba hozatalát.
A jelen dolgozat elkészítéséhez a desk research módszert alkalmaztam, azaz a témához kapcsolódó, korábban már összegyűjtött adatok alapján készült szakirodalmakat, publikációkat, feljegyzéseket, internetes folyóiratokat a jelen kutatási célnak megfelelően rendszereztem és elemeztem újra.
A dolgozat elolvasása után átfogó képet kapunk a gáz-riasztó fegyverek működéséről, a bennük alkalmazott töltényekről, a gáztöltények hatásairól, valamint a fegyverek megszerzésének, tartásának és viselésének törvényi hátteréről, a legutóbbi törvénymódosításokról és azok hatásairól. A vizsgálat eredményeként a fegyverismeret oktatására, valamint a gáz-riasztófegyverek alkalmazásának új területeire vonatkozó következtetéseket és javaslatokat fogalmazhattam meg.

